CCCXV.  Ad Balduinum archiepiscopum Pisanum.--Varia privilegia concedit.   (Anno 1138, Maii 1.) [UGHELLI,  Italia sacra,  III, 389.]
Author: Innocentius II

INNOCENTIUS episcopus, servus servorum Dei, venerabili fratri BALDUINO archiepiscopo Pisano, ejusque successoribus canonice promovendis in perpetuum.

Tunc apostolicae sedi et Romanis pontificibus honor integre conservatur, si unicuique Ecclesiae sua dignitas custodiatur. Romanae siquidem Ecclesiae consueta benignitas et discreta humilitas, quos devotos et mansuetos filios reperit, alios dignitatibus et honoribus sibi facit amplius obnoxios, alios familiaritatis et dilectionis praerogativa sublimat. Aequum etenim et rationabile est ut quorum nos beneficia et obsequia suscepisse recolimus, eorum devotioni non mensura pari, nec quantitate aequali, sed ex abundantis gratiae benevolentia libenti animo respondere curemus. Quia igitur de discordia et guerra, quae inter Pisanam et Januensem civitates existit, multae hominum clades, et Christianorum captivitates innumerae provenerunt, nos quorum praecipue interest singulorum saluti tam spiritualiter quam temporaliter sollicitudine providere pro bono pacis, et recompensatione episcopatuum, quos utique a praedecessoribus nostris Romanis pontificibus Ecclesiae Pisanae concessos in insula Corsicae a praedecessore tuo bonae memoriae fratre nostro archiepiscopo accepimus in Galluriensi judicatu duos episcopatus, Galtelinensem videlicet et Civitatensem, et Populoniensem episcopatum tibi tuisque successoribus, et per vos Ecclesiae Pisanae concedimus, et metropolitano jure subjicimus, vosque primatus honore super Turritanam provinciam declaravimus; legationem quoque Sardiniae, a praedecessore nostro papa Urbano praedecessoribus tuis concessam, tibi tuisque successoribus praesentis scripti pagina roboramus. Denique ut Pisana civitas, quae coelesti favore de inimicis Christiani nominis victoriam frequenter obtinuit, et eorum urbes plurimas subjugavit, amplius honoretur, equo albo cum nocco albo in processionibus utendi, et crucem, vexillum scilicet Dominicum, per subjectas vobis provincias portandi tibi tuisque successoribus licentiam damus; pallii quoque usum fraternitati tuae concedimus, ut videlicet eo secundum consuetudinem Pisanae Ecclesiae perfruaris, et in consecrationibus trium episcoporum in Corsica, Aleriensis scilicet, Adjacensis et Sagontini, ac praedictorum duorum in Sardinia, et Populoniensis episcopi, quorum metropolitanus existis. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam ausu temerario venire tentaverit, secundo tertiove commonita, nisi congrua emendatione correxerit, potestatis honorisve sui dignitate careat, reamque se, etc., et a sacratissimo, etc. Cunctis autem eidem Eccl. etc., quatenus, etc., et apud districtum judicem praemia aeternae pacis inveniant. Amen, amen.Ego Martinus presb. card. tit. S. Stephani in Caelio Ego Innocentius Catholicae Ecclesiae episcopus ss. Ego Desiderius presb. card. tit. S. Praxedis ss. Ego Petrus presb. card. tit. S. Susannae ss. Ego Gerardus presb. card. tit S. Crucis in Jer. ss. Ego Littifredus presb. card. tit. Vestinae ss. Ego Anselmus presb. card. tit. S. Laurentii in Lucina subscripsi. Ego Lucas presb. card. tit. SS. Joannis et Pauli ss. Ego Stiantius presb. card. tit. S. Savinae ss. monte ss. Ego Petrus episcopus Papiensis ss. Ego Oddo diac. card. S. Georgii ad Velum Aureum ss. Ego Guido diaconus card. tit. S. Adriani ss. Ego Boetius diac. card. tit. SS. Viti et Modesti ss. Ego Chrysogonus diac. card. tit. S. Mariae in Porticu ss. Ego Ubaldus diac. card. S. Mariae in Via Lata ss. Ego Octavianus diac. card. tit. S. Nicolai in carcere ss. Ego Jacinthus prior subdiaconorum sacri palatii ss. Ego Joannes sacri palatii subdiaconus ss. Ego Baro sacri palatii subd. et prior Scolae Crucis ss. Ego Joannes Paparo Romanae Ecclesiae subd. ss. Ego Galganus sacri palatii subdiaconus ss. Ego Monachus sacri palatii subdiac. subsc. Ego Baldicio sacri palatii subdiac. subscripsi. Ego Vulgarius sacri palatii subdiac. subsc. Datum Laterani per manum Aimerici S. R. E. diac. card. et cancellarii, Kal. Maii, ind. I, Incarn. Domin. anno 1138, pontificatus vero D. Innocentii papae II anno nono.